Ai 9 di Mai miârs di personis si son dadis dongje te capitâl des isulis Baleârs par manifestâ a pro de lenghe catalane e par marcâ la sô funzion di imprest primari pe integrazion di cui che al rive di inaltrò. La manifestazion e je stade inmaneade de “Obra Cultural Balear” tant che rispueste ai atacs dal PP cuintri de politiche linguistiche dal guvier des isulis, in particolâr intal setôr de sanitât. I partecipants – che pai organizadôrs a jerin 15 mil – a àn formât dôs cjadenis umanis jenfri place di Spagne e il Parlament. Tra di lôr a jerin ancje tancj imigrâts che a àn mostrât di tignî il catalan di lenghe de convivence e de integrazion sociâl. Intant de manifestazion i rapresentants de “Obra Cultural Balear” a àn let un document là che si rivendiche “il dirit a cognossi il catalan, parcè che dome cu la cognossince si à la pussibilitât di sielzi”.
Te stesse zornade une altre manifestazion si è davuelte a València cu la partecipazion di uns 30 mil personis intal inovâl de sconfite di Almansa: date cetant impuartante inte storie dai Paîs Catalans. La iniziative e je stade inmaneade de organizazion “Acció Cultural del País Valencià” che, chest an, e à sielzût tant che teme de rivendicazion il dirit di podê viodi lis televisions de Catalogne ancje intal Paîs Valenzian che al ven dineât dal guvier spagnolist valenzian.
Font: Diario de Mallorca, 10/05/09; Diari de Balears; 05-10/05/09; Vilaweb, 10/05/09
fur_Latn fur_Latn cat_Latn